JEGYZŐKÖNYV

**a Budaörsi Román Nemzetiségi Önkormányzat**

**2019. szeptember 26-i közmeghallgatásáról**

**Az ülés helye és ideje:** 2040 Budaörs, Szabadság út 134. II. emelet 322. szoba

2019. szeptember 26. 830

**Jelen vannak**: Szitkó Etelka Mária elnök

Szitkó László elnök-helyettes

**Távol vannak:** Prágai János jegyzőkönyv-hitelesítő

**Jegyzőkönyvvezető:** dr. Sándor Anett

**Szitkó Etelka Mária** elnök köszönti a megjelenteket. Elmondja, hogy Prágai János igazoltan hiányzik, ezért a jegyzőkönyv-hitelesítő Szitkó László. Megállapítja a határozatképességet és a közmeghallgatást 830 órakor megnyitja. Az ülés napirendjén egy napirendi pont a közmeghallgatás szerepel, amelyet a testület **2 igen** szavazattal elfogadott.

**29/2019. (IX. 26.) BROMÖ sz. határozat**

**Napirend és jegyzőkönyv-hitelesítő megválasztása**

A. Jegyzőkönyv aláíró megválasztása

Budaörsi Román Nemzetiségi Önkormányzat Képviselő-testülete úgy dönt, hogy **Szitkó László képviselő tagot** választja meg, a jegyzőkönyv-hitelesítőjének.

B. Napirend:

1.) Közmeghallgatás

**Napirend előtti hozzászólás:** nem volt.

**Napirend tárgyalása:**

**1.) Közmeghallgatás**

**Szitkó Etelka Mária elnök:** beszámol a ciklusban elvégzett feladatokról, melyben kiemeli, hogy idén nagy örömére szolgál, hogy új szervezetekkel tudták felvenni a kapcsolatot. Elmondja, hogy a nemzetiségi önkormányzat a tevékenységére a pontok szempontjából jó helyen állt. Kivételt képez a 2019. év, amikor sajnos a korábbiaktól eltérően kevesebb pontot tudtak szerezni. Az állami feladatalapú támogatásból egyre több programot tudnak megvalósítani. Három évvel korábban kezdték el a Románia területén található kolostorok köré szervezett programsorozatot. A kolostorokat tájegységenként mutatták be a hallgatóságnak, mivel vallási, történelmi, s földrajzi szempontból is más-más jelentőségűek. A legtöbb ilyen épület az UNESCO védelme alatt áll.

Köszöni a segítséget Budaörs Város Önkormányzatának, különösen a Képviselő-testületnek az anyagi támogatás miatt és a Jegyzői Irodának, illetve a Pénzügyi Irodának, akik mindenben segítik a nemzetiségi önkormányzat munkáját. Továbbá köszönik, hogy irodahelyiség biztosítása helyett a rendezvényeik helyszínéhez biztosítanak helyszínt a Lévai utcai Közösségi Házban.

Az önkormányzattól kapott támogatás nagy segítséget nyújt az éves programok megszervezésében. Minden évben rendeznek Mikulás ünnepséget, és több koszorúzáson is részt vesznek: Eminescu évfordulóján, illetve a városi ünnepeken egyaránt, továbbá az országban több helyen is (Gyula, Mélykerék, Isaszeg, Budapest).

Reméli, hogy a következő ciklusban is tudják folytatni a munkájukat. Megjegyzi, hogy a következő évtől be kíván számolni olyan rendezvényekről is, ahol társszervezőként és előadóként szerepelnek a Budaörsi Román Nemzetiségi Önkormányzat képviselői, ezzel is mutatva, hogy mennyi munkát fektetnek a nemzetiségi kultúra és történelem terjesztésébe.

A közmeghallgatáson a tagokon kívül nem jelent meg más érdeklődő, hozzászólás nem érkezett.

*(A közmeghallgatás hirdetménye a jegyzőkönyv 1. sz. melléklete.)*

A testület **2 igen** szavazattal az alábbi határozatot hozta:

**30/2019. (IX. 26.) BROMÖ sz. határozat**

A Budaörsi Román Nemzetiségi Önkormányzat a Szervezeti és Működési Szabályzatának 7.4. pontja alapján előre meghirdetett közmeghallgatását rendben megtartotta.

**Szitkó Etelka Mária elnök:** Megköszöni a megjelenést, és a közmeghallgatást 845 órakor bezárja.

**k.m.f.**

**Szitkó László Szitkó Etelka Mária**

**jegyzőkönyv-hitelesítő elnök**